Журналист загина при терористичен акт в Северна Ирландия - Mediapool.bg
08:55 | 19 април 2019 | 8 коментара
Кадър от размириците, снимка Туитър
Млада жена на 29 години е загинала при инцидент, който местните власти определиха като "терористичен“. Убийството е станало в предградие на северноирландския град Лондондери, съобщи в петък британската полиция, цитирана от ДПА. ББС съобщава, че жертвата е журналист, но не се съобщава името ѝ, нито медията, за която работи.
"За жалост, мога да потвърдя, че след стрелба тази нощ 29-годишна жена е била убита", съобщи местният полицейски началник Марк Хамилтън в публикация в Туитър. "Разглеждаме това като терористичен инцидент и сме започнали разследване за предумишлено убийство", допълва той.
В предградието са хвърляни и коктейли "Молотов", които са подпалили няколко автомобила. Размириците в Лондондери се случват точно преди великденския уикенд, когато републиканските дисиденти традиционно отбелязват годишнината от Великденското въстание през 1916 г., отбелязва ДПА, цитирана от “novini.bg“.
"Убийството на тази млада жена е човешка трагедия за семейството ѝ, но е и атака срещу всички хора от нашето общество, атака срещу мирния ни процес и атака срещу Споразумението от Разпети петък", добави О'Нийл.
Споразумението от Разпети петък е мирно споразумение между британското и ирландското правителство от 1998 г.